Diari Oficial de la Generalitat Valenciana


Sumari del DOGV 9862, del 03-06-2024 (2024/5003)

RESOLUCIÓ de 24 de maig de 2024, de la directora general d'Habitatge, per la qual s'amplia el termini per a la presentació de la justificació de les subvencions per a l'adquisició i millora de vivendes del Programa d'increment del parc públic de vivendes, finançat pel Pla estatal per a l'accés a l'habitatge 2022-2025 (pla «ADHA», anualitats 2023 i 2024).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9862

Data del DOGV
:   03-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5003


Data del document
:   24-05-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * política de l'habitatge
    * prestació familiar

RESOLUCIÓ de 24 de maig de 2024, de la directora general d'Habitatge, per la qual s'amplia el termini per a la presentació de la justificació de les subvencions per a l'adquisició i millora de vivendes del Programa d'increment del parc públic de vivendes, finançat pel Pla estatal per a l'accés a l'habitatge 2022-2025 (pla «ADHA», anualitats 2023 i 2024).  
 [2024/5003]  
  
Antecedents de fet  
  
L'Orde 5/2023, de 14 d'abril, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores de les subvencions a entitats locals per a l'adquisició i millora de vivendes del Programa d'increment del parc públic de vivendes finançat pel Pla estatal per a l'accés a l'habitatge 2022-2025 (pla «ADHA») i es convoca per al 2023 (publicada en el DOGV número 9584 de 27.04.2023), té un caràcter bianual, de manera que el termini per a la presentació de la sol·licitud d'ajuda és el comprés entre l'endemà de la publicació de l'Orde, això és, 28 d'abril de 2023, segons s'establix en l'apartat tercer corresponent a l'eficàcia, i el 13 de setembre de 2024, segons la base reguladora sèptima.  
  
Al llarg de l'exercici 2023 es van presentar vàlidament deu sol·licituds per part dels ajuntaments d'Argelita, València, la Vall de Gallinera, Caudiel, Tales, Aspe i Gandia, als quals es van concedir les respectives subvencions per Resolució de 30 de novembre de 2023, de la directora general d'Habitatge (publicada en el DOGV número 9746 de 15.12.2023), a càrrec de l'aplicació pressupostària 79.89.62.462.78 de la línia S1528000, Pla estatal d'habitatge 2022-2025, del capítol VII dels pressupostos de la Generalitat 2023.  
D'acord amb la base tretze de l'Orde 5/2023, la justificació de la subvenció es realitzarà en el termini màxim de sis mesos des de l'endemà de la notificació de la resolució de concessió d'esta. La notificació de la resolució de concessió es va efectuar en dates 13 i 15 de desembre de 2023.  
Així mateix i d'acord amb la base catorze, les entitats locals poden sol·licitar pagues anticipades de fins al 100 % de la subvenció.  
  
D'altra banda, en matèria economicofinancera, la Llei 8/2023, de 27 de desembre, de pressupostos de la Generalitat per a l'exercici 2024, en el seu tom II de despeses, F.P.7 Detall de transferències i subvencions, identifica estes subvencions amb altres codificacions, i és amb càrrec al subprograma 431A00, línia S1117 del centre gestor, ara identificat com J59195376.  
En este sentit, el 4 de gener de 2024 es va publicar en el DOGV número 9759 l'Orde 18/2023, de 28 de desembre, de 2023, de la Conselleria d'Hisenda, Economia i Administració Pública, per la qual s'aprova la Instrucció d'operatòria comptable de la Generalitat Valenciana en l'àmbit del sistema NEFIS. La instrucció té com a objecte regular la tramitació electrònica, en el sistema de gestió economicofinancera NEFIS, de tota mena de procediments comptables, entre els quals es troben el pagament de subvencions.  
L'entrada en funcionament de l'aplicatiu NEFIS suposa la reorganització de l'expedient comptable, i posa de manifest la necessitat d'un temps de tramitació de pagaments anticipats superior als temps requerits amb el sistema vigent en exercicis anteriors, amb el component afegit en esta concessió, de la necessària diferenciació per part del sistema de gestió dels percentatges corresponents a l'aportació estatal i a l'autonòmica.  
Es constata que actualment no tots els municipis han presentat la justificació de la subvenció; esta falta de justificació obeïx a causes diverses, entre les quals es troba la necessitat financera de rebre la bestreta sol·licitada.  
  
Fonaments de dret  
  
Primer. L'article 70 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, establix que l'òrgan concedent de la subvenció podrà atorgar, excepte precepte en contra contingut en les bases reguladores, una ampliació del termini establit per a la presentació de la justificació, que no excedisca de la mitat d'este i sempre que amb això no es perjudiquen drets de tercer.  
Segon. La Llei 39/2015, d'1 octubre, de procediment administratiu comú de les administracions públiques, en el seu article 32, determina que l'Administració, excepte precepte en contra, podrà concedir d'ofici o a petició de les persones interessades, una ampliació dels terminis establits, que no excedisca de la mitat d'estos, si les circumstàncies ho aconsellen i amb això no es perjudiquen drets de tercer. L'acord d'ampliació haurà de ser notificat a les persones interessades.  
Vista la proposta de resolució de 23 de maig de 2024, del subdirector general d'Habitatge, Rehabilitació i Regeneració Urbana i d'acord amb la Llei 39/2015, d'1 d'octubre, del procediment administratiu comú de les administracions públiques, el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions i altra normativa de necessària i pertinent aplicació, es dicta la següent resolució:  
  
  
Acordar l'ampliació del termini de presentació de la justificació de la convocatòria indicada fins al 13 de setembre de 2024.  
  
València, 24 de maig de 2014.- La vicepresidenta segona i consellera de Servicis Socials, Igualtat i Habitatge p. d. (Resolució de 15 de maig de 2024; DOGV 9851, 17.05.2024), la directora general d'Habitatge: Ana Isabel Caballer Almela.